**Hasznos tanácsok a szelektív hulladékgyűjtésről!**

**Gyűjtsünk szelektíven!**

**A „házhoz menő” szelektív hulladékgyűjtés során a papír, műanyag, valamint fém csomagolási hulladékot az ingatlanhasználó az erre rendszeresített szelektív hulladékgyűjtő edényben tudja elkülönítetten gyűjteni, valamint a szolgáltatónak hozzáférhető módon átadni. Amennyiben a kihelyezett edény tartalma nem felel meg a szelektív hulladékgyűjtés feltételeinek (pl.: kommunális hulladékot tartalmaz), akkor pótdíj fizetési értesítő hátrahagyása mellett, kommunális hulladékként kerül elszállításra, majd számlázásra.**

**Miért fontos a szelektív gyűjtés?**

* A csomagolási hulladék érték: megfelelő válogatás után másodnyersanyagként felhasználható különböző termékek gyártásához.
* A másodnyersanyagok felhasználásával kíméljük az elsődleges nyersanyagokat (pl.: papírgyártásnál a fát), ami nagyon fontos, hiszen sok nyersanyagforrásunk már kimerülőben van, így nem szabad pazarlóan bánnunk velük.
* A hulladék újrahasznosítás jelentős energiatakarékossággal is jár, mivel ezek a folyamatok kevesebb technológiai lépést igényelnek.
* Csökken a hulladéklerakókra kerülő hulladék mennyisége, ezáltal megnő azok élettartama, és szükségtelen újabb lerakók költséges kiépítése.
* Kevesebb hulladék kerül a környezetbe.

**A HULLADÉK NEM SZEMÉT, HANEM ÉRTÉK!**

A lakosok által előszelektált hulladékot társaságunk dolgozói a válogató csarnokunkban gépi és kézi válogatással osztályozzák, mivel az kevert formában értéktelen. Ezzel hét féle, immár egynemű, értékesíthető anyagfajtává alakul a vegyes összetételű előszelektált hulladék. **Kérjük, segítsék és becsüljék meg válogatóüzemünkben dolgozó kollégáink nehéz munkáját azzal, hogy csak és kizárólag a** társaságunk honlapján (<http://szegedihulladek.hu/szolgaltatasok/szelektiv-hulladekgyujtesi-rendszer>) és **a** szóróanyagokon, **feltüntetett csomagolóanyagokat teszik a szelektív hulladékgyűjtéshez használatos edényekbe.**

**A szelektíven gyűjthető csomagolási hulladékok csoportosítása**

|  |  |  |
| --- | --- | --- |
|  | **Szelektíven gyűjthető CSOMAGOLÁSI hulladékok** | **HASZNOSÍTHATATLAN, Szelektíven NEM gyűjthető hulladékok** |
|
| **PAPÍR** | **Újságpapír, hullámpapír, kartondoboz lapjára hajtogatva (hungarocell nélkül), szórólapok, csomagolópapír, tönkrement könyvek, prospektusok, elhasznált füzetek.** | **Használt papír zsebkendő, használt szalvéta, egyéb szennyezett papír (pl.: zsíros, olajos papírok, csokis papírok, jégkrémes papírok) műanyag borító, matrica, stb.** |
| **MŰANYAG** | **Üdítős- és ásványvizes flakonok (PET palack), PP+HDPE flakonok (kozmetikai, mosószeres, stb. flakonok), nylon szatyor és zacskó, többrétegű italos karton****(üdítős és tejes dobozok).** | **Hungarocell, vajas, tejfölös, joghurtos műanyag dobozok (kimosva sem), műanyag poharak, egyéb szennyezett műanyag, stb.** |
| **FÉM** | **Üdítős, energiaitalos és alkoholos dobozok, konzervdobozok.** | **Olajos, festékes, vegyszeres fém dobozok és egyéb fémhulladékok, stb.** |

**A vegyes öblösüveg hulladékot a gyűjtőszigeteken és a hulladékudvarokon van lehetőség elhelyezni.**

További információt a szelektív hulladékgyűjtésről weboldalunkon találhat: <http://szegedihulladek.hu/szolgaltatasok/szelektiv-hulladekgyujtesi-rendszer>

 E-mail: hulladek@szegedihulladek.hu Honlap: [www.szegedihulladek.hu](http://www.telepulestisztasag.hu)

 „KÖZÖS ÜGYÜNK A KÖRNYEZETÜNK!”

